Ons was onlangs op 'n twee week lange reis deur Europa.
Om sonder die kinders net weer 'n slag 'n mens se lyf student te hou was die idee. Om te leef van straatkos en "pubfare" was 'n tweede mikpunt. Ek het lank in Nederland gewoon maar was meer as 'n dekade laas in Europa. Dit was dus vir my 'n soort tuiskoms.
Ons eerste stop was Parys. En ek verloor my hart opnuut. Parys is soos die vroue wat in haar wandel. Sy is effens moody maar nooit vervelig nie. Sy sit en rook Gauloises by 'n straatkafee, stylvol agter haar ontwerpers sonbril en peusel aan haar Tarte Tatin met sterk swart koffie. Sy gesels diep en luister mooi na wat jy sê en gebruik baie handgebare as sy praat met 'n pruilmondjie
Piekniek a la Seine
Ons koop vars Baguettes en die romerigsteCamembert om langs die Seine rivier mee te piekniek. Ons sit daar met Parysenaars om ons en staar na die bote. Die ding van Parysenaars is dat hulle amper net so erg soos toeriste oor hulle stad is. Hulle hou ook piekniek onder die Eiffel, langs die Seine of in die Luxembourg tuine. Parys is hulle stad en is hulle. Wat ookal hulle doen, of dit eet, gesels, huise bou of net in die straat wandel - doen hulle in absolute stylvolheid. Dis nie 'n snobistiese of "stiff upperlip" stylvolheid soos wat ons hier kry nie. Dis net eenvoudig gestel 'n mooier manier van dinge doen.
Oor na Ghent in België en jy kry te doen met 'n heel ander mens. Bietjie meer slordig en verseker nie so stylvol nie. Maar ook amper meer Afrikaans. Hier eet ons spare ribs à volonté!! Wat eintlik maar net beteken dat my vrou vir my sê dat ek nou moet ophou eet want die mense kyk al en" vee tog net jou gesig af". Ek loop in die strate en mense is uitbundig oppad na die talle straatkafees. Almal drink bier en bier is definitief almal se drankie. Oud, jonk, man, vrou, ryk arm - almal drink bier. Om dan nie eens te praat van die wafels en sjokolade nie. In Brugge koop ek op die mark 'n vars gebraaide heel hoender, kaas en vye. Ons sit op 'n bankie tussen die toeriste en smul terwyl die mense wonder wie die bergies is wat so morsig eet!
Na Amsterdam en my ou heimat, Utrecht. Hier waai ons deur die grachten op ons swart fietse en stop net vir koffie, poffertjies en pannekoeke. By Volendam eet ek gerookde paling, een van my ou gunstelinge en kibeling - klein happies vis wat in 'n ligte deegie gedompel word en in olie gebraai word. Ons eet heerlike boterhampies en ons smul aan broodjie Mario calzones in Utrecht.
Toe ons moes kies waarnatoe om te gaan was daar allerhande eksotiese plekke om oor te dink. Peru, Marokko, Alaska en die Maldives. Maar op die ou einde loop alle paaie tog maar deur my maag en is my maag maar tog net te Europees!
kookgroep - varkie in 'n jassie met ' twist
Ek het al elders in die blog geskryf oor my kookgroep. Ek was baie huiwerig aan die begin oor selfs die blog, juis omdat ek nie voel dat ek 'n tegnies opgeleide sjef is nie. Maar ek besef toe ook dat die blog eintlik meer my eie memoirs is vir my kinders en hopelik kleinkinders eendag. Maar om myself te begewe in 'n kooklas met mense wat vol verwagtinge met elke geleenheid na my staar...dit het na 'n bietjie van 'n stretch gevoel.
Maar nou ja, my arm is gedraai en hier is ek nou met vier uitsonderlike mense, mense wat passie, durf en humor na die tafel bring. Ons formaat is maklik, ons kom een keer per maand bymekaar, hulle betaal niks, bring hulle eie kookhulpmiddele en bestandele soos per die resep wat ek aan hulle gegee het. Dan kook hulle al vier, ek help, ons lag ons vrek, drink baie wyn en eindig die aand rondom die tafel met heerlike borde kos. Dit is ook vir my so interressant hoe mense se persoonlikhede en hulle manier van kosmaak verskil. Kosmaak vloei baie uit 'n mens se basiese persoonlikheid uit maar die wonderlike verassing is dat in kosmaak mense se alter ego's ook soms uitkom. Die skaam persoon wat kompeteer dat dit bars en die analitiese een van vol kreatiwiteit iets mooi wil voorsit. Dit is eenvoudig "mindblowing" om te observeer.
Dit laat my wonder hoekom kosmaak nie meer gebruik word vir terapie en algemene vaardigheidsontwikkeling nie. Wys my die mens wat aspris slegte kos wil maak of nie haar beste gee agter die panne nie! Ons is nie altyd ewe gemotiveerd om lekker kos te maak nie, om verskeie redes. Tog, probeer ons. As ek die bleddie visvinger vat en ek maak 'n heerlike vars tzatziki met suurlemoen en griekse jogurt moet dit mos lekkerder proe!
Ok, ek dwaal. Ons besluit toe ons gaan 'n spankompetisie ala Masterschef hou. Ek het vir hulle twee mystery bokse gegee met bestandele as volg:
2-3 Vark filette
1-2 pakke "streaky" spek
Halwe koppie vars basil blare, grof gesny
Halwe koppie vars mint, fyn gesny
2 vars pruime in baie fyn skywe gesny
Growwe swart peper en sout
1 pynappel, geskil en in ringe gesny
2 lekker groot patats
Kaneel vir besprinkel van pynappel
Tandestokkies om spek vas te maak oor fillet
Metode (hulle het dit nie gekry nie)
Voorverhit oond tot 180 grade C. Klad die fillet droog met kombuispapier. Lê die spek repe langs mekaar op 2 houtborde (genoeg vir 2 filette om in te pas). Meng die basil mint en pruime saam in 'n mengbak en besprinkel oor die spek repe. Hou klein bietjie van die kruie eenkant vir garnering. Nou sit jy die fillet regoor die spek repe en vou die spek repe oor die fillet, maak die spek bo vas met tandestokkies. Plaas die 2 filette op 'n bakplaat, sprinkel met bietjie olyfolie en sit in die oond. Vir elke 500g het jy 30 minute plus 'n ekstra 5 minute nodig. As dit klaar is haal dit uit en laat dit vir 5 minute rus.
Skil jou patat, sny in wiele en kook vir 3 minute met bietjie water in 'n pot. Moenie dit sag kook nie! Braai jou patat ringe met bietjie olyfolie in die pan todat dit 'n mooi bruin kleur het. Smeer dit met bietjie heuning voor die tyd sodat dit lekker karameliseer. Skil jou pynappel, sny in ringe en braai op die griddle pan todat dit mooi egalige donker strepe op het. Besprinkel daarna liggies met kaneel en heuning. Plaas eenkant maar maak seker dat dit warm bly. Kry nou jou 4 borde reg, sny 2-3 wiele vark fillet en plaas op die bord en rangskik die patats en pynappel rondom. Besprinkel met swart peper en die laaste vars kruie. Jy kan ook bietjie fyn pruime en sjerrie/rooiwyn gebruik en 'n lekker reduction sousie maak om bo oor alles te drup net voordat jy dit voorsit.
En toe gebeur die magic, albei spanne sit voortreflike geregte voor. Die beoordeelaars moes werklik hare kloof om die wenner aan te wys! Geluk aan die wondelike vier kokke, ek hoop om nog lank saam aan tafel met julle te sit.
hoender en rys pilaf surprise
Ek het onlangs met my kookgroep die maklike resep gemaak, of laat ek sê hulle het dit gemaak! Pas die tyd in die oond aan as jou volume hoender meer raak. Maak ook seker dat jou oond lekker voorverwarm word. Wat jy benodig is:
4 - 6 hoender porsies (Dit werk ook met vis maar die baktyd is minder en die speserye ietwat anders)
1 koppie gewone mayonnaise
1 koppie gewone witrys of enige ander wat jy het
ongeveer 50 - 100g klein gedroogde appelkose per koppie rys
ongeveer 50 - 100g amandel "flakes" per koppie rys
3 koppies hoender aftreksel – bring sommer Ina Paarman poeier
'n "bunch" vars aspersies (Nee, nie die tipe wat in 'n blik kom nie en wat andersins bekend staan as olifantpuisies)
Metode: Onthou jy het drie prosesse, kyk mooi na die kooktyd en rangskik daarvolgens. As jy enige snywerk voor die tyd kllarmaak help dit baie. Iets soos om die tiemie se blaartjies te stroop vat 'n paar minute maar as jy dit, die sny van die uie, die fynmaak van die broodkrummels ens gereed het dan het jy tyd tussen oop vir 'n slukkie wyn of om vir die hond 'n tennisbal te gooi.
1. Mayonnaise hoender
Voorverhit jou oond tot 200 - 220 grade C. Was jou hoender porsies vinnig onder koue lopende water en klad droog met kombuis papier. Smeer die porsies deeglik met mayonnaise, gooi sommer in 'n sak vol van die broodkummels en skud todat die hoender oortrek is met broodkrummels. Onthou jy kan jou broodkrummels geur met sout en peper en kruie soos tiemie. Plaas die hoender porsies in 'n oondbak en bak vir ongeveer 40 - 60 minute. Hou net dop dat die krummels nie brand nie.
2. Rys pilaf met amandels en appelkose
Dié eenvoudige, veeldoelige rys gereg word ondersky deur die metode – jy sauté die korrels vinnig in botter/olie voordat jy vloeistof byvoeg – dit gee baie smaak en help dat die ryskorrels lekker fluffy en apart bly. Rys pilaf is 'n wonderlike oop boek, jy kan die amandels en appelkose vervang met amper enige iets!
Smelt die botter in 'n pan oor medium hitte, voeg uie by en sauté vir 'n paar minute todat dit net begin goudkleurig raak.
Voeg die rys by en hou aan om te braai todat al die korrels goed met die botter oortrek is, moenie brand nie!
Nou voeg jy die lourierblaar, fyn amandels en appelkose by en voeg die hoender aftreksel by. Laat dit kookpunt bereik. Draai sagter, voeg bietjie sout en peper by en laat saggies prut met die deksel op totdat die rys sag is en al die vloeistof geabsorbeer is, ongeveer 15 minute.
Sit die plaat af, los die deksel op en laat staan vir so paar minute voordat jy dit opdien.
Sny die onderste 1cm van die aspersies af. Kry 'n pot vol water met 'n teelepel sout in vinnig aan die kook. Plaas 'n bak vol yswater net langs die pot. Sit die aspersies vinnig in (maksimum 1 minuut), haal uit en gooi dadelik in die yswater. Haal uit na so 1 minuut en plaas eenkant.
Wanneer al die ander geregte reeds opgeskep is, gooi jy dit vir 30 sekondes in 'n warm pan met olyfolie, gee so paar draaie en sit dadelik op die bord. 'n Girtsie sout en peper rond dit af. Onthou oorgaar aspersies is sonde!